b'\n_START_ARTICLE_\nZbirateljstvo\n_START_PARAGRAPH_\nZbirateljstvo, s tujko kolekcionarstvo, je ljubiteljska ali profesionalna dejavnost posameznikov, dru\xc5\xa1tev in ustanov, ki se ukvarjajo z ustvarjanjem raznih zbirk predmetov, umetni\xc5\xa1kih del ali primerkov fosilov, mineralov, kamnin iz narave. Razni zbiratelji v svetu so bili in so \xc5\xa1e za\xc4\x8detniki ter ustanovitelji ve\xc4\x8dine danes slavnih ustanov po razli\xc4\x8dnih dr\xc5\xbeavah. Dana\xc5\xa1njih velikih, pomembnih galerij, muzejev, lapidarijev, muzejev na prostem, arboretumov, kinotek brez njih ne bi bilo. Po zaslugi zbirateljev se ohranja tudi velik del tehni\xc5\xa1ke kulturne dedi\xc5\xa1\xc4\x8dine, ki bi sicer \xc5\xa1la v pozabo. Mnoge dejavnosti, katerih so se ljudje lotili v njihovem prostem \xc4\x8dasu kot konji\xc4\x8dek ali hobi so se kasneje razvile v pravo znanost, npr. zbiranje hro\xc5\xa1\xc4\x8dev (koleopterologija) in metuljev (lepidopterologija), rastlin, fosilov, rud, itd.'